0e0ea9b998b8a4f2d259b9787c9e55ad

Hej

Jeg er en pige på lige knap 16 år, som har brug for noget rådgivning. Min mor er ret fast omkring penge og pligter. I julegave fik jeg en gave, som var at få 200 kr i måneden i et år. Udover det får jeg ingenting. Mine mindre søskende har fået en telefon, men jeg har dog en som stadig kan bruges. Jeg laver pligter 4 dage i ugen, som jeg får lommepenge for, men lommepengene har jeg allerede fået i julegave. Hun køber få gange tøj til mig, og ellers skal jeg så selv bruge mine egne penge til at købe det for. Hun siger at hun ikke har så mange penge, men både hende og min papfar har arbejde, og de få jo også børnepenge. Jeg ved ikke om det bare er mig. Er det bare fint nok det hun gør? Jeg tør ikke rigtigt gøre så meget ved det, og det hjælper alligevel ikke. Hvad skal jeg gøre? 

 
Lommepenge og pligter
=====================


ungzone.dk
2019.43

Hej med dig,

Det er jo sådan, at de børnepenge, som dine forældre modtager, er en økonomisk ydelse, der skal gå på at forsørge jer indtil I bliver myndige. Derfor dækker det både over indkøb som tøj og mad, men spørgsmålet om hvordan det helt konkret foregår er meget forskelligt. Derfor kan jeg ikke som sådan svare på, hvorvidt det som din mor gør er fint eller ikke er, men jeg vil bestemt råde dig til at snakke med hende om det, således hun også er opmærksom på, hvordan du har det med det. 

Selvom det måske kan virke grænseoverskridende eller ubehageligt at tage den snak op med din mor, kan det måske være meget givende, fordi hun muligvis indser, at de 200 kr, du får om måneden ikke er nok for en 16-årig, når nu du også selv skal købe eget tøj. 

Jeg tænker også, at det kan være en god idé at spørge din mor, om det er muligt at få lommepenge for de pligter, du laver i hjemmet udover det faste beløb, du får hver måned.  
  


De venligste hilsner

Zhino :) 

 

Hej! 

Jeg kan godt forstå din frustration - det tror jeg de fleste piger kan. Altså du kan vende situationen, og måske tænke at du får mere erfaring med at skulle tjene sine egne penge og stå på egne ben, frem for andre der bare får alt foræret. Det giver også en dejlig tilfredsstillelse at hjælpe, selvom det kan være træls. 

Du kunne også tage en snak med din mor, og fortælle hvordan du ser situationen. Fortæl hvordan du har det, og hør hvad din mor tænker. Penge er et problem for mange familier, især hvis der er mange. Men måske snak med hende om du eventuelt kunne finde et rigtigt arbejde, så du netop kunne tjene penge - eller om hun vil hjælpe dig, nu når du hjælper hende.

Håber du kan bruge svaret til noget :)

  
Det kærligste hilsner

Maja

 